Ní kasemi 1: Mawu Je Ní Bɔmi Sisi
NÍ KPAKPAHI nɛ wa ngɛ tsuo je Mawu ngɔ. E bɔ pu nɛ e ha wɔ la piani, kɛ nyɔhiɔ kɛ dodoehi nɛ a ha wɔ la gbɔkuɛ. Nɛ Mawu bɔ zugba a hu ha wɔ konɛ waa hi nɔ.
Se pi pu ɔ, nyɔhiɔ ɔ, kɛ dodoe ɔmɛ nɛ Mawu bɔ kekle. Anɛ o le nɔ́ nɛ e bɔ kekle lo? Kekleekle ɔ, e bɔ nihi nɛ a ngɛ kaa lɛ nitsɛ. Wa be nyɛe maa na mɛ, kaa bɔnɛ wa be nyɛe maa na Mawu ɔ. Ngɛ Baiblo ɔ mi ɔ, a tsɛɛ mɛ ke bɔfohi. Mawu bɔ bɔfo ɔmɛ konɛ a kɛ lɛ nɛ́ hi hiɔwe.
Kekleekle bɔfo nɛ Mawu bɔ ɔ ngɛ slɔɔto. Mawu Bitɛte ji lɛ. Nɛ e piɛɛ e tsɛ ɔ he kɛ tsu ní. E ye bua Mawu kɛ bɔ ní kpahi tsuo. E ye bua Mawu nɛ a bɔ pu ɔ, nyɔhiɔ ɔ, dodoe ɔmɛ, kɛ wa zugba a hulɔ.
Jamɛ a be ɔ, kɛ zugba a nɔ ngɛ kɛɛ? Sisije ɔ, nɔ ko be nyɛe nɛ́ e hi zugba a nɔ. Nyu babauu kɛkɛ lɛ ha zugba a nɔ he tsuaa he. Se Mawu ngɛ hlae kaa nimli nɛ́ hi zugba a nɔ. Enɛ ɔ he ɔ, e bɔni níhi dlami kɛ fɔ si ha wɔ. Mɛni e pee?
Kekleekle ɔ, zugba a hia la. Lɔɔ heje ɔ, Mawu ha pu la a kpɛ kɛ ba zugba a nɔ. E pee lɛ konɛ wa ná nyɔ kɛ pia. Ngɛ lɔɔ se ɔ, Mawu ha nyu ɔ bua e he nya ngɛ he kake nɛ a ná zugba gbigbli.
Sisije ɔ, nɔ́ ko nɔ́ ko be zugba a nɔ. Zugba a ngɛ kaa foni nɛ o ngɛ hyɛe nɛ ɔ. Mɔmɔhi be nɔ, nɛ tsohi loo lohwe ko hu be nɔ. Lohi hu be nyu ɔ mi. Mawu ngɛ nítsumi fuu nɛ e ma tsu kɛ dla zugba a saminyayoo ha nimli kɛ lohwehi nɛ́ a hi nɔ.
Yeremia 10:12; Kolosebi 1:15-17; 1 Mose 1:1-10.
Sane Bimihi
- Jije ní kpakpahi tsuo jee, nɛ o ma nyɛ maa ha nɔhyɛ nɔ́ ko lo?
- Mɛni ji nɔ́ nɛ Mawu bɔ kekleekle?
- Mɛni heje nɛ kekle bɔfo ɔ ngɛ slɔɔto ɔ?
- Moo kale bɔnɛ zugba a ngɛ ha ngɛ sisije ɔ. (Hyɛ foni ɔ.)
- Mɛni Mawu pee kɛ dla zugba a kɛ ha nimli kɛ lohwehi?
Sane bimi kpahi
- Kane Yeremia 10:12.
Mɛni ji Mawu suhi nɛ wa naa ngɛ e we adebɔ ní ɔmɛ a he? (Yes. 40:26; Rom. 11:33)
- Kane Kolosebi 1:15-17.
Mɛni Yesu tsu benɛ Yehowa ngɛ níhi bɔe ɔ, nɛ mɛni juɛmi e sa kaa enɛ ɔ nɛ́ ha wa ná ngɛ Yesu he? (Kol. 1:15-17)
- Kane 1 Mose 1:1-10.
Kɛ zugba a plɛ kɛ ba kɛɛ? (1 Mose 1:1)
Mɛni Mawu pee ngɛ kekleekle ligbi ɔ nɔ? (1 Mose 1:3-5)
Moo kale nɔ́ nɛ Mawu pee ngɛ ligbi enyɔne ɔ nɔ. (1 Mose 1:7, 8)